Episcopia Caransebeșului a organizat sâmbătă la Centrul Eparhial festivalul de poezie în grai bănățean „Credință și lumină”.
Manifestarea a făcut parte din cadrul Zilelor Credinței și Culturii în Episcopia Caransebeșului și a fost organizat cu sprijinul Secretariatului de Stat pentru Culte.
Programul evenimentelor a început cu o secțiune științifică în care au fost prezentate comunicări ale specialiștilor etnografi și a continuat cu numeroase momente artistice.
Astfel au fost interpretate poezii și cântece dialectale, iar tinerii din Ansamblul „Timișul” din Timișoara au susținut un recital de muzică populară bănățeană.
Totodată, a susținut un moment artistic și Ansamblul „Junii Gugulani” din Caransebeș.
Prezent la eveniment, Episcopul Lucian al Caransebeșului a vorbit despre necesitatea promovării acestor evenimente.
„Suntem bucuroși că i-am primit în curtea interioară a Centrului Eparhial pe acești minunați copii și tineri, care vin cu mult drag în fiecare an la Caransebeș și pe lângă promovarea poeziei dialectale se promovează la acest festival și portul popular, tradițiile din această zonă a țării noastre, dar și graiul și muzica populară din Banatul de Munte”, a transmis ierarhul.
„Am avut și formații de muzică populară, dansatori foarte talentați, care au întregit și au articulat frumos acest festival de poezie în grai bănățean”.
„Episcopia Caransebeșului, în parteneriat cu principalele instituții din județul nostru, promovează portul, graiul, această formă de manifestare artistică și anume poezia dialectală, poezia în grai bănățean”, a adăugat Preasfinția Sa.
Foto credit: Episcopia Caransebeșului
La final, toți participanții au primit diplome, medalii și daruri din partea Episcopiei Caransebeșului.
Foto credit: Episcopia Caransebeșului